তাপস পালের মতোই তৃণমূল সাংসদ সুদীপ বন্দ্যোপাধ্যায়েরও জেল হেফাজতের নির্দেশ দিল ভুবনেশ্বরের আদালত। যদিও, তাপস পালের মতোই সুদীপ বন্দ্যোপাধ্যায়ও শেষ পর্যন্ত অসুস্থ বোধ করায় তাঁকে জেল হাসপাতালে ভর্তি করা হয়েছে।
বৃহস্পতিবার রোজ ভ্যালি কাণ্ডে গ্রেফতার হওয়া তৃণমূল সাংসদ সুদীপ বন্দ্যোপাধ্যায়কে ১৪ দিনের জেল হেফাজতের নির্দেশ দেয় ভুবনেশ্বরের আদালত। কিন্তু অসুস্থতার কথা জানানোয় আদালতের নির্দেশে রাতেই সুদীপকে ঝাড়াপাড়া জেল হাসপাতালে ভর্তি করা হয়। সুদীপের আগেই গ্রেফতার হওয়া আর এক তৃণমূল সাংসদ তাপস পালও ওই হাসপাতালেই আপাতত ভর্তি রয়েছেন। আর এই খবর শুনে অনেকেরই সারদা কাণ্ডে গ্রেফতার হওয়া মদন মিত্রের কথা মনে পড়ছে। কিন্তু মদন মিত্র যে সুবিধে পেয়েছিলেন, চাইলেও সেই সুবিধে পাওয়ার উপায় নেই তাপস-সুদীপের। কারণ সারদা কাণ্ডে গ্রেফতার হওয়ার পরেই ‘অসুস্থ’ বোধ করায় মদন মিত্র হাসপাতালে ভর্তি করা হয়েছিল। যদিও জেল হাসপাতাল নয়, নিজের বন্দিদশার একটা বড় সময় রাজ্যের সেরা সরকারি হাসপাতাল এসএসকেএম-এর উডবার্ন ওয়ার্ডে ভর্তি ছিলেন মদন মিত্র। যা নিয়ে প্রশ্নও কম ওঠেনি। অভিযোগ ওঠে, নিজের প্রভাব খাটিয়ে দীর্ঘদিন সরকারি হাসপাতালে কাটিয়ে দিয়েছিলেন প্রাক্তন পরিবহণমন্ত্রী। মদন মিত্র সত্যিই কতটা অসুস্থ, তা নিয়ে প্রশ্ন তুলেছিলেন তদন্তকারীরা। প্রশ্ন তুলেছিলেন বিরোধীরাও। শেষ পর্যন্ত অবশ্য জেলেই ফিরতে হয়েছিল  প্রাক্তন পরিবহণমন্ত্রীকে।
আরও পড়ুন
সুদীপ আপন তাপস পর। ৫টি কারণে তাপস পালের থেকে দূরত্ব বাড়াচ্ছেন মমতা
তাপস, ঋতুপর্ণা, প্রসেনজিৎ কী করেছে ? মুখ্যমন্ত্রীর গোলাপ-নামা
ভুবনেশ্বরে অবশ্য সেই সুযোগ নেই। বরং ‘অসুস্থ’ তাপস-সুদীপের চারপাশের পরিবেশ অনেকটাই প্রতিকূল। গ্রেফতার হওয়ার পরেই তাপস পালও একইভাবে অসুস্থতার কথা বলেছিলেন। জেল হাসপাতালে নিয়ে গেলেও সন্তুষ্ট ছিলেন না তাপস। তাঁকে ভুবনেশ্বরের একটি বড় হাসপাতালে নিয়ে যাওয়া হয়। কিন্তু চিকিৎসকরা পরীক্ষা করে তাপসের শরীরে তেমন গুরুতর সমস্যা না পাওয়ায় ফের তাপসকে জেল হাসপাতালেই নিয়ে আসা হয়। একইভাবে জেল হাসপাতালে নিয়ে যাওয়া হলেও আজই সুদীপের একাধিক ডাক্তারি পরীক্ষা করা হবে। তার পরেই চিকিৎসকরা সুদীপের হাসপাতাল-বাস নিয়ে চূড়ান্ত সিদ্ধান্ত নেবেন। নিন্দুকেরা বলছেন, গ্রেফতার হওয়ার পরে সুদীপ-তাপসকে এরাজ্যে রাখা হলে রাজ্য সরকারের অধীন জেল হাসপাতাল বা সরকারি হাসপাতালের চিকিৎসকদের রিপোর্টের উপরে নির্ভর করতে হত কেন্দ্রীয় তদন্তকারী সংস্থার গোয়েন্দাদের। সেক্ষেত্রে সুদীপ-তাপসেরও নিরাপদ আশ্রয় হয়ে উঠতে পারত এসএসকেএম। কিন্তু মদন মিত্রকে নিয়ে সেই অভিজ্ঞতা হওয়ায় আগে থেকেই ঘুঁটি সাজিয়ে রেখেছিলেন কেন্দ্রীয় তদন্তকারী সংস্থার গোয়েন্দারা। ভুবনেশ্বরে দায়ের হওয়া মামলার ভিত্তিতে গ্রেফতার করা হয়েছে দুই তৃণমূল সাংসদকে। ভুবনেশ্বরে কোনও এসএসকেএম হাসপাতালের নিরাপদ আশ্রয় পাবেন না সুদীপ বন্দ্যোপাধ্যায়, তাপস পালরা। তাই হাজতবাসের প্রাথমিক ধাক্কায় ‘অসুস্থ’ হয়ে পড়লেও ভুবনেশ্বরে দুই তৃণমূল সাংসদের হাসপাতাল বাস যে দীর্ঘায়িত হবে না, সে বিষয়ে অনেকটাই নিশ্চিন্ত সিবিআই গোয়েন্দারা।